## Rješenje kojim se brokeru Darku Sušecu iz Zagreba, oduzima dozvola za obavljanje poslova brokera

### NN 4/2008 (9.1.2008.), Rješenje kojim se brokeru Darku Sušecu iz Zagreba, oduzima dozvola za obavljanje poslova brokera

# HRVATSKA AGENCIJA ZA NADZOR FINANCIJSKIH USLUGA

**90**

Temeljem odredbi članka 8. stavka 1. i članka 15. stavka 1. točke 4. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 2., članka 41. stavka 2. i članka 58. stavka 1. točke 4.
Zakona o tržištu vrijednosnih papira (»Narodne novine« br. 84/02, 138/06), u
predmetu oduzimanja dozvole za obavljanje poslova brokera Darka Sušeca iz
Zagreba, Petra Grgeca 4, na sjednici održanoj 28. prosinca 2007. godine,
Hrvatska agencija za nadzor financijskih usluga donijela je sljedeće

## RJEŠENJE

1. Brokeru Darku Sušecu iz Zagreba, Petra Grgeca 4, rođenom dana 16. lipnja
1978. godine, oduzima se dozvola za obavljanje poslova brokera,
2. Broker Darko Sušec, u roku od jedne godine, od konačnosti ovog Rješenja, ne
može tražiti ponovno izdavanje dozvole za obav­ljanje poslova brokera, sukladno
odredbama članka 58. stavka 2. Zakona o tržištu vrijednosnih papira (»Narodne
novine« br. 84/02, 138/06),
3. Ovo rješenje objavit će se u »Narodnim novinama«.

```
Obrazloženje
```

Sukladno odredbi članka 15. stavak 2. Zakona o tržištu vrijednosnih papira
(dalje: Zakon), kada utvrdi nezakonitosti i nepravilnosti Agencija će rješenjem
izreći odgovarajuću mjeru propisanu Zakonom. Odredbom članka 58. stavak 1. točka
4. Zakona propisano je da će Agencija rješenjem oduzeti dozvolu brokeru ili
investicijskom savjetniku ako postupa protivno odredbama protivno odredbama ovog
Zakona i na temelju njega donesenih propisa (odnosno članka 62. do 66. Zakona).
Tijekom postupka nadzora društva Abacus brokeri d.d. za poslovanje vrijednosnim
papirima, Zagreb, Petrinjska 14/II; MBS: 080548329 (dalje u tekstu: Abacus),
utvrđeno je da je Darko Sušec, osoba ovlaštena za obavljanje poslova brokera u
ovlaštenom društvu (dalje u tekstu: Broker) postupao protivno odredbama članka
66. stavka 7. te članka 108. stavak 2. točka 1. Zakona uslijed kojih je potrebno
izreći mjeru oduzimanja dozvole za rad.
Agencija je u postupku nadzora utvrdila da elementi obavljanja transakcije
dionicama Izdavatelja Spin Valis d.d. na dane 5., 15. i 19. rujna 2006. godine
ukazuju na manipuliranje cijenama od strane brokerskih društava, odnosno
brokera, protivno zabrani iz članka 108. stavak 1. točka 2. Zakona, a što
proizlazi iz sljedećih okolnosti transakcija.
Jednak obrazac postupanja ponovio se tri puta tijekom rujna 2006. godine, a
zajednička poveznica je da je u svim transakcijama broker prodavatelja bio Darko
Sušec. Navedeni više nije zaposlenik društva Ilirika vrijednosni papiri d.o.o.,
a u trenutku sastavljanja ovog Rješenja isti je zaposlenik društva Abacus
brokeri d.d.
Druga poveznica je brokersko društvo kupca, Abacus brokeri d.d., čiji su brokeri
izvršili sve tri kupnje dionica i to Petar Brkić, koji je ujedno i odgovorna
osoba u pravnoj osobi, te R. M., ovlašteni broker u društvu Abacus.
Agencija smatra da podudarnost navedenih transakcija nije bila slučajna već
dogovorena među brokerima dviju brokerskih kuća, s ciljem podizanja cijene
vrijednosnih papira, a što je sve suprotno Zakonu o tržištu vrijednosnih papira.
Da trgovanje navedenim vrijednosnim papirom na način da su svi elementi naloga
bili identični, nije bilo slučajno potvrđuje sljedeće:
• svaki put nakon zaprimanja naloga za prodaju, Darku Sušecu je trebalo određeno
vrijeme da izloži nalog (što je suprotno članku 66. Zakona).
• svaki put kada bi isti izložio nalog za prodaju navedenog vrijednosnog papira,
samo nekoliko sekundi ranije bi se pojavio suprotni nalog (na kupnju) koji je
baš u svim elementima odgovarao njegovom nalogu.
• u sva tri slučaja broker kupac bila je ista brokerska kuća –Abacus brokeri
d.d.
• cijena dionice je ovako dogovorenom transakcijom porasla za čak 43,73 %
Iz svega navedenog Agencija smatra da je do podudaranje svih elemenata
transakcije (vrsta dionice, cijena, količina, vrijeme zadavanja naloga) došlo
kao rezultat dogovora brokera, a s ciljem da dionice dođu u ruke upravo
nalogodavaca kupaca te da se takvim transakcijama cijena dionice podigne za čak
43,73 posto.
Člankom 66. stavkom 7. Zakona, određeno je da ovlašteno društvo ne smije ni na
koji drugi način osim propisanog stavkom 6. Zakona spajati izvršavati nalog za
kupnju ili prodaju vrijednosnih papira.
Stavkom 6. članka 66. Zakona propisano je da nalog za kupnju ili prodaju
vrijednosnih papira koji su uvršteni u kotacije burze, ovlašteno je društvo
dužno odmah, bez odgode izložiti na trgovinskom sustavu.
Agencija je utvrdila da brokeri nisu postupali sukladno odredbama članka 66.
Zakona, već su međusobno dogovarali elemente transakcije s ciljem povećanja
cijene dionica, a što je protivno članku 108. stavak 2. točka 1. Zakona (odnosno
članka 108. stavak 1. točka 2. Zakona »Narodne novine« br. 84/02).
Zbog počinjenja prekršajnog djela opisanog člankom 155. stavak 1. točka 111.
Zakona Agencija je podnijela zahtjev za pokretanje prekršajnog postupka protiv
ovlaštenog društva, odgovornih osoba u društvu i brokera koji su proveli
transakciju.
Utvrdivši da su brokeri postupili suprotno članku 66. stavak 6. i te članku 108.
stavak 1. točka 2. Zakona ispunile su se zakonske pretpostavke za oduzimanje
dozvole brokeru Darku Sušecu sukladno odredbama Zakona.
U nastavku Rješenja, pod (ad 1), (ad 2), i (ad 3) opisuju se sva tri slučaja
postupanja:
Ad 1) Transakcija 5. rujna 2006.godine
Dana 5. rujna 2006. godine, broker Darko Sušec, tada zaposlenik brokerskog
društva Ilirika vrijednosni papiri d.o.o. je u 12:16:01 sati telefonom zaprimio
nalog za prodaju 2.077 dionica Izdavatelja po cijeni od 462,01 kn nalogodavca N.
Č. iz P., a u 12:16:35 sati isti je osobno zaprimio nalog za prodaju 5.813
dionica Izdavatelja po cijeni od 462,01 kn nalogodavca Ž. Č iz P., formiravši
tako jedan nalog na prodaju 7890 dionica po cijeni 462,01 kune (ukupne
vrijednosti 3.645.258,90 kn)
Nalozi na trgovinski sustav Varaždinske burze d.d. nisu bili izloženi odmah po
zaprimanju, sukladno članku 66. stavak 6. Zakona o tržištu vrijednosnih papira
(»Narodne novine« br. 84/02), nego petnaest minuta kasnije, u 12:31.
Nekoliko sekundi prije zadavanja naloga na prodaju, društvo Abacus je preko
brokera Petra Brkića, unijelo na trgovinski sustav burze 4 naloga za kupnju
upravo tih dionica, a koji su svi bili po cijeni od 462,01 kune te za ukupnu
količinu od 7.890 komada.
Agencija smatra da je nakon zaprimanja naloga, broker Darko Sušec javio elemente
naloga brokeru Petru Brkiću, odnosno da je dan nalog za kupnju ili prodaju
vrijednosnog papira, znajući da je dan ili će biti dan nalog za prodaju ili
kupnju toga vrijednosnog papira od iste ili druge osobe, po cijeni koja je
približno ista, radi stvaranja privida cijene ili aktivnog trgovanja (članak
108. stavak 1. točka 2. Zakona iz 2002. godine)
Odnosno da je dan nalog za kupnju ili prodaju vrijednosnog papira, koji je
omogućio jednoj ili više fizičkih ili pravnih osoba da na temelju međusobno
usklađenog djelovanja, oblikuju cijenu jednog ili više vrijednosnih papira da bi
utjecali na povećanje ili smanjenje cijene (članak 108. stavak 2. točka 1.
Zakona iz 2006. godine).
Ad 2) Transakcija 15. rujna 2006.godine
Dana 15. rujna 2006. godine, broker Darko Sušec, tada zaposlenik brokerskog
društva Ilirika vrijednosni papiri d.o.o. je u 10:38 sati izložio nalog za
prodaju 911 dionica Izdavatelja po cijeni od 462,01 kn nalogodavca, znavši da će
nekoliko sekundi prije društvo Abacus preko svog brokera, ovdje R. M., unijeti u
sustav burze nalog za kupnju iste dionice identične cijene i ukupne količine od
911 dionica.
Ad 3) Transakcija 19. rujna 2006.godine
Dana 19. rujna 2006. godine, broker Darko Sušec, tada zaposlenik brokerskog
društva Ilirika vrijednosni papiri d.o.o. je u 10:38 sati (potpuno isto vrijeme
zadavanja naloga kao i kod transakcije pod Ad 2) izložio nalog za prodaju 941
dionica Izdavatelja po cijeni od 465,01 kn znavši da će nekoliko sekundi prije
društvo Abacus preko svog brokera, ovdje R. M., unijeti u sustav burze nalog za
kupnju iste dionice identične cijene i ukupne količine od 941 dionica.
Agencija je dala mogućnost brokeru Darku Sušecu da se izjasni o činjenicama na
kojima Agencija donosi ovo Rješenje te da sudjeluje u postupku.
Dana 18. srpnja 2007. godine u prostorijama Agencije, Darko Sušec je ispitan o
okolnostima izvršenja navedenih transakcija o čemu je sastavljen zapisnik
(klasa: UP/I-041-02/07-06/19; urbr.: 326-321/07-04).
Dana 26. srpnja 2007. godine, Agencija je od punomoćnika Darka Sušeca zaprimila
očitovanje na postavljena pitanja dana 18. srpnja 2007. godine (klasa: UP/I-041-02/07-06/19;
urbr.: 326-321/07-06).
Po mišljenju Agencije, navedeno očitovanje nije sadržavalo nove činjenice
odnosno argumentaciju dotada utvrđenih činjenica, koje bi ukazivale na drugačije
okolnosti značajne za Rješenje, budući da Darko Sušec u bitnome ne osporava
nalaze Agencije već navodi kako je naloge zaveo u knjigu naloga sukladno
njihovim zaprimanjima te ih izložio navedenim redom na burzu, odnosno
informatički sustav BTS. U konkretnom slučaju nije posumnjao da bi se radilo o
bilo kakvom korištenju povlaštenih informacija, odnosno njihovoj zloupotrebi, te
stoga niti nije poduzeo zakonom predviđene mjere.
Svojim očitovanjem Darko Sušec nije ničim obrazložilo evidentnu podudarnost u
zadavanju naloga u gotovo istoj sekundi, a što je Agenciji važna indicija u
utvrđivanju dogovora o zadavanju naloga (odnosno utvrđivanju postojanja
prekršaja iz članka 155. stavak 1. točke 43. i točke 111.).
Slijedom iznijetog, Agencija ocjenjuje da je Darko Sušec kao ovlašteni broker,
prilikom izvršavanja navedenih transakcija postupao protivno odredbama Zakona
budući da izvršenje takvih naloga predstavlja kršenje zakonskih odredbi o
spajanja ili izvršavanja naloga za kupnju ili prodaju vrijednosnih papira
uključivo sukladno stavku 6. članka 66. Zakona te zabrani manipuliranja tržištem
iz članka 108. stavak 2. točka 1. i točka 3. Zakona (istovjetno i sadržajno
izraženo odredbom članka 108.stavak 1. točka 2. Zakona iz 2002. godine), čime su
ispunjeni zakonski razlozi za oduzimanje dozvole za obavljanje jednog ili više
poslova s vrijednosnim papirima (članak 58. stavak 1. točka 4. i stavak 2.
Zakona).
Stoga je, ispunjenjem uvjeta iz članka 58. stavak 1. točke 4. i stavak 2.
Zakona, Darku Sušecu valjalo oduzeti dozvolu za obavljanje svih poslova s
vrijednosnim papirima, kako je odlučeno točkom 1. dispozitiva ovog Rješenja.
Temeljem članka 58. stavka 2., Agencija je Rješenjem odredila rok od jedne
godine u kojem broker Darko Sušec ne može ponov­no tražiti izdavanje dozvole za
obavljanje poslova brokera, a koji ne može biti dulji od 5 godina, kako je
odlučeno točkom 2. dispozitiva ovog Rješenja.
Sukladno odredbama članka 8. Zakona ovo rješenje objavit će se u »Narodnim
novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/07-06/08
Urbroj: 326-321/07-17
Zagreb, 28. prosinca 2007.

Predsjednik Uprave
**Ante Samodol**, v. r.

Rješenje, NN 4/2008-90
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)